ສະຫະຣັດ ໃຫ້ການສນັບສນຸນ ຕໍ່ການສ້າງຄວາມປອງດອງຊາດ ກັບພວກຫົວຮຸນແຮງຈຳນວນນຶ່ງ ໃນອັຟການິສຖານ
ຂ່າວສຳຄັນອື່ນໆ: ພວກທາລີບານປາກິສຖານ ອ້າງເອົາຄວາມຮັບຜິດຊອບໃນການໂຈມຕີທີ່ລາຮໍ; ທ່ານໂອບາມາມີກຳນົດອອກເດີນທາງ ໄປຮ່ວມກອງປະຊຸມສຸດຍອດຂອງກຸ່ມຈີ 20
ສະຫະຣັດ ໃຫ້ການສນັບສນຸນ ຕໍ່ການຮຽກຮ້ອງ ໃຫ້ສ້າງຄວາມປອງດອງຊາດຂອງຣັຖບານອັຟການິສຖານ ກັບສະມາຊິກຈຳນວນນຶ່ງຂ ອງພວກທາລີບານແລະກຸ່ມກໍ່ການຮ້າຍ AL-QAIDA ຣັຖມຸນຕຣີການຕ່າງປະເທດສະຫະຣັດ ທ່ານນາງHILLARY CLINTON ກ່າວວ່າ ພວກທີ່ເຂົ້າຮ່ວມຖັນແຖວ ຂອງກຸ່ມກໍ່ການຮ້າຍບໍ່ແມ່ນຍ້ອນຄວາມເຊື່ອໝັ້ນ ແຕ່ຍ້ອນຄວາມຈຳເປັນນັ້ນ ຄວນໄດ້ຮັບໂອກາດໃຫ້ປະຖິ້ມກຸ່ມຫົວຮຸນແຮງທີ່ວ່ານີ້ ທ່ານນາງ CLINTON ກ່າວ ໃນຕອນເປີດກອງປະຊຸມເປັນເວລານຶ່ງມື້ ທີ່ນະຄອນ HAGUE ໃນມື້ນີ້ ໂດຍແຈ້ງໃຫ້ຜູ້ຕາງໜ້າ ຂອງ 80ກວ່າປະເທດ ແລະອົງການຈັດຕັ້ງຕ່າງໆຊາບວ່າ ສິ່ງທີ່ເກີດຂຶ້ນໃນອັຟການິສຖານນັ້ນເປັນເຣື່ອງສຳຄັນ ສຳລັບທຸກໆຄົນ ປະທານາທິບໍດີອັຟການິສຖານ ທ່ານ HAMID KARZAIກໍໄດ້ກ່າວຄຳປາສັຍ ຕໍ່ກອງປະຊຸມດັ່ງກ່າວ ໂດຍເວົ້າວ່າ ປະເທດຂອງທ່ານກຳລັງມາຮອດທາງແຍກທີ່ສຳຄັນ ທ່ານຮຽກຮ້ອງໃຫ້ປະຊາຄົມນາໆຊາດ ຊ່ອຍປະເທດຂອງທ່ານຈັດຕັ້ງກຳລັງຮັກສາຄວາມສະງົບ ໂດຍເວົ້າວ່າ ມັນເປັນສິ່ງທີ່ແນ່ນອນທີ່ສຸດແລະເປັນວິທີທີ່ໃຊ້ທຶນຕ່ຳທີ່ສຸດ ເພື່ອເອົາຊະນະ ພັຍຂົ່ມຂູ່ຈາກພວກກໍ່ການຮ້າຍ ປະເທດເພື່ອນບ້ານຂອງອັຟການິສຖານ ເຊັ່ນອີຣ່ານ ປາກິສຖານ ແລະຈີນ ແມ່ນຮວມຢູ່ໃນບັນດາປະເທດທີ່ເຂົ້າຮ່ວມ ກອງປະຊຸມໃນເທື່ອນີ້ ພວກທາລີບານ ໄດ້ອ້າງເອົາຄວາມຮັບຜິດຊອບ ໃນການໂຈມຕີທີ່ຮ້າຍແຮງຕໍ່ສູນຝຶກອົບຮົມຕຳຣວດ ໃນປາກິສຖານ ນາຍ BAITULLAH MESHUDຜູ້ນຳພວກທາລີບານປາກິສຖານ ກ່າວວ່າ ລາວເປັນຜູ້ຢູ່ເບື້ອງຫຼັງ ການໂຈມຕີທີ່ນະຄອນລາຮໍ ໃນມື້ວານນີ້ ທີ່ເຮັດໃຫ້ນັກຮຽນຕຳຣວດ 8 ຄົນເສັຽຊີວິດ ນາຍMESHUD ກ່າວໃນການໂອ້ລົມ ກັບອົງການຂ່າວ ຫລາຍໆອົງການ ໃນມື້ນີ້ວ່າການປະຕິບັດງານ ທີ່ນະຄອນລາຮໍ ແມ່ນເພື່ອເປັນການຕອບໂຕ້ການ ໃຫ້ຄວາມສນັບສນຸນຂອງຣັບຖານປາກິສຖານ ຕໍ່ການໂຈມຕີ ໂດຍເຮືອບິນທີ່ບໍ່ມີຄົນຂັບຂອງສະຫະຣັດໃສ່ພວກຫົວຮຸນແຮງທາລີບານ ໃນເຂດຊົນເຜົ່າ ບໍຣິເວນຊາຍແດນປາກິສຖານຕິດກັບອັຟາການິສຖານນັ້ນ ນອກນັ້ນນາຍ MESHUD ກໍບໍ່ໄດ້ໃຫ້ຄວາມສຳຄັນກ່ຽວກັບການຕັ້ງເງິນຄ່າຫົວ 5 ລ້ານໂດລາ ໃນການຈັບກຸມລາວ ແລະເວົ້າວ່າຈະມີການໂຈມຕີເພີ້ມຕື່ມ ໃນອະນາຄົດ ແລະສະຫະຣັດອາດຈະແມ່ນເປົ້າໝາຍ ນາຍ MESHUDກ່າວຕໍ່ອົງການຂ່າວເອພີວ່າ ການໂຈມຕີວໍຊິງຕັນ ຈະມີຂຶ້ນໃນໄວໆນີ້ແລະຈະສ້າງຄວາມປລາດໃຈ ໃຫ້ແກ່ໂລກ ເຈົ້າໜ້າທີ່ປາກິສຖານກ່າວວ່າການໂຈມຕີສູນຝຶກອົບຮົມຕຳຣວດ ໃນມື້ວານນີ້ເລີ້ມຂຶ້ນເວລາພວກມືປືນຍິງບຸກເຂົ້າໄປທາງໃນ ຣະຫວ່າງທີ່ມີການຝຶກແອບໃນຕອນເຊົ້າ ແລ້ວກໍຈັບເອົາໂຕປະກັນ ແລະຍິງປືນເຂົ້າໃສ່ນັກຮຽນຕຳຣວດ ປະທານາທິບໍດີສະຫະຣັດ ທ່ານ BARACK OBAMA ຮຽກຮ້ອງຢ່າງແຂງຂັນໃຫ້ມີຄວາມປຸ້ມລຸມ ສາມັກຄີກັນ ທີ່ກອງປະຊຸມສຸດຍອດ ຂອງ 20 ປະເທດທີ່ມີເສຖກິດໃຫຍ່ທີ່ສຸດໃນໂລກ ຢູ່ທີ່ກຸງລອນດອນ ໃນສັບປະດານີ້ ທ່ານອອກເດີນທາງໄປຍັງກຸງລອນດອນ ໃນມື້ນີ້ ເພື່ອທຳການຢ້ຽມຢາມຢູໂຣບ ເປັນເທື່ອທຳອິດນັບແຕ່ໄດ້ເຂົ້າຮັບຕຳແໜ່ງ ເປັນປະທານາທິບໍດີ ສະຫະຣັດ ເມື່ອ 10 ອາທິດ ຜ່ານມາ ໃນຂະນະທີ່ທ່ານ OBAMA ພວມກະກຽມອອກເດີນທາງນັ້ນທ່ານກໍໄດ້ປະເຊີນກັບຄວາມຍຸ່ງຍາກ ທີ່ກຳລັງເກີດຂຶ້ນກ່ຽວກັບວ່າຈະແກ້ໄຂວິກິຕການ ທາງດ້ານການເງິນຂອງໂລກ ແບບໃດ ປະທານາທິບໍດີຝຣັ່ງ ທ່ານNICOLAS SARKOZY ໄດ້ກ່າວເຖິງຄວາມເປັນໄປໄດ້ ໃນມື້ວານນີ້ວ່າທ່ານອາດຈະຍ່າງອອກ ຈາກກອງປະຊຸມສຸດຍອດ ໂດຍເວົ້າວ່າທ່ານຈະບໍ່ຍອມຮັບເອົາກອງປະຊຸມສຸດຍອດ ທີ່ບໍ່ໄດ້ສ້າງຜົນງານຫຍັງຫລາຍໄປກວ່າອັນທີ່ທ່ານເອີ້ນວ່າ “ຄວາມສຳເຣັດທີ່ບໍ່ຖືກຕ້ອງ” ຝຣັ່ງພ້ອມກັບບາງປະເທດໃນຢູໂຣບ ທວງໃຫ້ອອກຣະບຽບການ ທີ່ເຄັ່ງຄັດກວ່າເກົ່າທາງດ້ານການເງິນ ຂະນະທີ່ສະຫະຣັດ ແລະອັງກິດເຕືອນປະເທດຕ່າງໆໃຫ້ເພີ້ມການໃຊ້ຈ່າຍ ເພື່ອຊ່ອຍກະຕຸກຊຸກຍູ້ ໃຫ້ເສຖກິດຟື້ນໂຕຄືນ ອົງການ ວ່າດ້ວຍການຍົກຍ້າຍຖິ່ນຖານນາໆຊາດ ກ່າວວ່າ ມີ 300 ຄົນ ໄດ້ຫາຍສາບສູນແລະເຊື່ອວ່າ ໄດ້ຈົມນ້ຳຕາຍ ຢູ່ນອກແຄມຝັ່ງທະເລຂອງລີເບັຽຫລັງຈາກເຮືອຂອງພວກເຂົາເຈົ້າໄດ້ຫລົ້ມ ອົງການນາໆຊາດ ວ່າດ້ວຍຍົກຍ້າຍຖິ່ນຖານທີ່ເອີ້ນຫຍໍ້ວ່າ IOM ກ່າວໃນມື້ນີ້ວ່າ ເຈົ້າໜ້າທີ່ລີເບັຽ ລາຍງານວ່າໃນລະຍະບໍ່ເທົ່າໃດມື້ ຜ່ານມານີ້ ມີເຮືອຫຼາຍເຖິງ 3 ລຳໄດ້ຫລົ້ມ ເຮືອເຫຼົ່ານີ້ ໄດ້ບັນທຸກພວກອົພຍົບ ຫຼາຍຮ້ອຍຄົນ ຊຶ່ງບາງທີອາດຈະເດີນທາງໄປຍັງອີຕາລີ ໂຄສົກຂອງອົງການ IOM ກ່າວວ່າ ລົມແຮງ ຫລືບັນທຸກຜູ້ຄົນກາຍກຳນົດອາດເປັນສາເຫດ ພາໃຫ້ເຮືອຫລົ້ມ ເຈົ້າໜ້າທີ່ເວົ້າວ່າ ໜ່ວຍຍາມຝັ່ງຂອງລີເບັຽໄດ້ຊ່ອຍຊີວິດ ປະມານ 350 ຄົນໄວ້ໄດ້ ຈາກເຮືອລຳນຶ່ງ ທີ່ຫລົ້ມແລະແກ່ເອົາເຮືອລຳດັ່ງກ່າວ ໄປຍັງນະຄອນຫລວງ TRIPOLI ຈຳນວນພວກຜູ້ຄົນທີ່ຫາຍສາບສູນແທ້ຈິງນັ້ນ ຍັງບໍ່ທັນເປັນທີ່ຮູ້ຈັກກັນເທື່ອ ບຸກຄົນຜູ້ທີ່ຖືກກ່າວຫາວ່າ ເປັນຫົວໜ້າຄຸມຄຸກ ທີ່ມີຊື່ສຽງບໍ່ດີຂອງພວກຂເມນແດງ ໃນຣະຫວ່າງການປົກຄອງ ທີ່ໂຫດຮ້າຍປ່າເຖື່ອນຂອງເຂົານັ້ນໄດ້ຮັບເອົາຄວາມຮັບຜິດຊອບ ກ່ຽວກັບການທາຣຸນກັມຕ່າງໆ ຢູ່ທີ່ຄຸກດັ່ງກ່າວ ນາຍKAING KUEK EAV ຊຶ່ງຮູ້ກັນໃນອີກຊື່ນຶ່ງວ່າ DUCH ນັ້ນ ໄດ້ຍອມຮັບໃນວັນອັງຄານມື້ນີ້ ຊຶ່ງເປັນມື້ທີ 2 ໃນການ ດຳເນີນຄະດີ ຂອງສານອາຊຍາກັມຂ້າລ້າງເຊື້ອຊາດເຜົ່າພັນ ທີ່ໄດ້ຮັບການໜຸນຫລັງ ຈາກອົງການສະຫະປະຊາຊາດຢູ່ນະຄອນຫລວງພະນົມເປັນ ນາຍ DUCH ອາຍຸ 66 ປີ ຖືກກ່າວຫາວ່າ ໄດ້ກໍ່ໂທດກັມຕ້ານມະນຸສຊາດ, ກໍ່ອາຊຍາກັມສົງຄາມ, ທຳການທໍຣະມານ ແລະຄາຕກັມ ລາວເປັນຫົວໜ້າຄຸມຄຸກ TOUL SLENG ທີ່ຮູ້ກັນໃນອີກຊື່ນຶ່ງວ່າ ຄຸກ S21ໃນຣະຫວ່າງການປົກຄອງ ທີ່ໂຫດຮ້າຍປ່າເຖື່ອນ ຂອງພວກຂເມນແດງ ເປັນເວລາ 4 ປີຊຶ່ງໄດ້ເລີ້ມຂຶ້ນໃນປີ 1975 ເປັນທີ່ເຊື່ອກັນວ່າ ມີຊາຍຍິງນ້ອຍໃຫຍ່ ຫລາຍກວ່າ15 ພັນຄົນ ໄດ້ຖືກທໍຣະມານທີ່ຄຸກດັ່ງກ່າວ ກ່ອນຈະຖືກຂ້າຕາຍ ມີນັກໂທດບໍ່ຮອດ10 ຄົນໄດ້ລອດຊີວິດມາໄດ້ ຣັຖບານໄທ ໄດ້ຍົກເລີກກອງປະຊຸມຄະນະຣັຖບານ ປະຈຳສັບປະດາ ໃນວັນອັງຄານມື້ນີ້ຂະນະທີ່ພວກປະທ້ວງ ຈົງຮັກພັກດີ ຕໍ່ອະດີດນາຍົກຣັຖມຸນຕຣີທັກສິນ ຊິນນະວັດໄດ້ປິດລ້ອມຕຶກໂຮງການຣັຖບານ ທີ່ບາງກອກເປັນມື້ທີ 6 ຮອງນາຍົກຣັຖມຸນຕຣີສຸເທບເທືອກສຸບັນກ່າວວ່າ ກອງປະຊຸມໄດ້ຖືກຍົກເລີກ ເພື່ອຫລີກລ້ຽງບໍ່ຢາກໃຫ້ເກີດການປະທະກັນ ກັບພວກປະທ້ວງ ໃນມື້ວັນເສົາແລ້ວ ທ່ານທັກສິນໄດ້ກ່າວຕໍ່ພວກສນັບສນຸນ ຫຼາຍສິບພັນຄົນ ໂດຍການປາກົດໂຕ ແບບມີການສົ່ງຮູບພາບສົດເພື່ອເລີ້ມການປະທ້ວງຢ່າງສັນຕິ ໃນທົ່ວປະເທດ ແລະໃນອັນທີ່ທ່ານເອີ້ນວ່າ“ການຟື້ນຟູປະຊາທິປະໄຕ” ໃນການສົ່ງຮູບພາບສົດ ໃນມື້ວັນສຸກຜ່ານມາ ທ່ານທັກສິນໄດ້ກ່າວຫາທີ່ປຶກສາ ພຣະມະຫາກະສັດໄທ ຄືພົນເອກເປຣມ ຕິສູລານົນແລະນາຍພົນສຸຣະຢຸດ ຈຸລານົນວ່າ ເປັນຜູ້ຢູ່ເບື້ອງຫລັງ ການກໍ່ຣັຖປະຫານ ໃນປີ2006 ທີ່ໂຄ່ນລົ້ມ ຣັຖບານຂອງທ່ານ ນາຍົກຣັຖມຸນຕຣີອະພິຊິດ ເວດຊາຊີວະໄດ້ປະຕິເສດຕໍ່ການກ່າວອ້າງ ຂອງ ມະຫາເສດຖີີພັນລ້ານທີ່ລີ້ພັຍຢູ່ຕ່າງປະເທດຄົນນີ້ ໃນວັນອາທິດຜ່ານມາ ໂດຍເວົ້າວ່າ ທ່ານທັກສິນພະຍາຍາມຈະສ້າງຄວາມວຸ້ນວາຍຂຶ້ນ ໃນປະເທດໄທ ເພື່ອຜົນປໂຍດ ສ່ວນໂຕຂອງຜູ້ກ່ຽວ ເຮົາຍັງມີຂ່າວອື່ນໆ ເຊີນຟັງລາຍລະອຽດໄດ້ໂດຍຄລິກບ່ອນສຽງ